กองทุนDIPF กองทุนคุ้มครองผู้ลงทุนในตลาดTFEX
เมื่อกลางสัปดาห์ ตลาดอนุพันธ์ได้ออกข่าวเกี่ยวกับการจัดตั้งกองทุนคุ้มครองผู้ลงทุนที่เข้ามาซื้อขายสัญญาซื้อขายล่วงหน้าในตลาดอนุพันธ์
16 พ.ย. 2555

โดย...บริษัทกองทุนหลักทรัพย์แห่งประเทศไทย
เมื่อกลางสัปดาห์ ตลาดอนุพันธ์ได้ออกข่าวเกี่ยวกับการจัดตั้งกองทุนคุ้มครองผู้ลงทุนที่เข้ามาซื้อขายสัญญาซื้อขายล่วงหน้าในตลาดอนุพันธ์ ในครั้งนี้คอลัมน์นัดพบอนุพันธ์จึงขอนำรายละเอียดเกี่ยวกับที่มาที่ไปของกองทุน ประโยชน์ที่จะได้รับ ใครเป็นคนจ่ายเงินเข้าสมทบ และขอบเขตการคุ้มครอง มาเล่าให้ฟังกันนะครับ 
การดูแลและคุ้มครองผลประโยชน์ของผู้ที่เข้ามาซื้อขายในตลาดที่จัดตั้งอย่างเป็นทางการ เช่น ตลาดหลักทรัพย์ หรือตลาดอนุพันธ์ นับว่ามีส่วนสำคัญที่ช่วยสร้างความมั่นใจให้กับผู้ที่เข้ามาซื้อขาย โดยเฉพาะการสร้างความเชื่อมั่นว่าเงินหรือทรัพย์สินที่ฝากไว้กับโบรกเกอร์จะได้รับความคุ้มครอง หากโบรกเกอร์ประสบปัญหาทางการเงินหรือล้มละลายไป ซึ่งประเทศไทยมีการจัดตั้งกองทุนคุ้มครองผู้ลงทุนในหลักทรัพย์ (Securities Investor Protection Fund : SIPF) นับตั้งแต่ปี 2547 
สำหรับผู้ลงทุนที่ซื้อขายสัญญาซื้อขายล่วงหน้าใน TFEX โดยปกติจะมีการฝากเงินไว้กับโบรกเกอร์เพื่อใช้เป็นหลักประกันการซื้อขาย ซึ่งถึงแม้จะมีการแยกบัญชีทรัพย์สินระหว่างทรัพย์สินของลูกค้าออกจากทรัพย์สินของโบรกเกอร์แล้ว แต่เพื่อสร้างความเชื่อมั่นให้กับผู้ลงทุนที่เข้ามาซื้อขายมากขึ้น TFEX จึงได้ร่วมกับบริษัทสมาชิกจัดตั้ง “กองทุนคุ้มครองผู้ลงทุนในสัญญาซื้อขายล่วงหน้า หรือ Derivatives Investor Protection Fund (DIPF)” ขึ้น ซึ่งได้รับการอนุมัติจากสำนักงาน ก.ล.ต. แล้ว




 
ในช่วงเริ่มต้น TFEX ตั้งเป้ามูลค่าเงินในกองทุน DIPF ไว้ที่ 100 ล้านบาท ซึ่งคาดว่าจะครบในเวลา 4 ปี โดย TFEX ได้สมทบเงินจำนวน 50 ล้านบาท เป็นเงินทุนตั้งต้น และอีกส่วนจะมาจากการส่งเงินสมทบรายเดือนของสมาชิกกองทุน DIPF นับจากปี 2556 เป็นต้นไป 
กองทุน DIPF จะคุ้มครองทรัพย์สินของผู้ลงทุนใน 2 กรณี คือ กรณีที่โบรกเกอร์ที่เป็นสมาชิกถูกศาลสั่งพิทักษ์ทรัพย์เด็ดขาดตามกฎหมายล้มละลาย และในกรณีผู้ลงทุนมีข้อพิพาททางแพ่งกับโบรกเกอร์ และอนุญาโตตุลาการได้ตัดสินชี้ขาดให้โบรกเกอร์คืนทรัพย์สินแก่ผู้ลงทุน แต่โบรกเกอร์รายดังกล่าวไม่สามารถปฏิบัติตาม
นอกจากนี้ กองทุน DIPF จะคุ้มครองเฉพาะผู้ลงทุนที่เป็นบุคคลทั่วไปและนิติบุคคลในประเทศ โดยไม่รวมถึงผู้ลงทุนสถาบันและผู้ลงทุนต่างประเทศ และต้องเป็นลูกค้าของโบรกเกอร์ที่เป็นสมาชิกกองทุน DIPF เท่านั้น ซึ่งในปัจจุบันตลาดอนุพันธ์มีโบรกเกอร์จำนวน 33 ราย ที่ทำธุรกิจกับลูกค้าประเภทที่กองทุน DIPF คุ้มครอง โดยโบรกเกอร์เหล่านี้สามารถสมัครเป็นสมาชิกของกองทุนได้ตั้งแต่วันที่ 15 พ.ย.เป็นต้นไป 
จะเห็นได้ว่ากองทุน DIPF ที่ TFEX ร่วมกับโบรกเกอร์จัดตั้งขึ้นมา จะมีส่วนเพิ่มความมั่นใจให้กับผู้ลงทุนรายย่อยของไทย ว่าทรัพย์สินที่ฝากไว้กับโบรกเกอร์จะได้รับความคุ้มครอง แต่อย่างไรก็ตาม ในส่วนของกำไรขาดทุนจากการซื้อขายอนุพันธ์ใน TFEX นั้น ยังคงเป็นไปตามกลไกของราคาตลาดของ Futures หรือ Options ที่ผู้ลงทุนเลือกซื้อขาย 
สำหรับท่านที่ต้องการทราบรายละเอียดว่ามีโบรกเกอร์รายใดเป็นสมาชิกกองทุน DIPF สามารถติดตามความคืบหน้าได้จาก Website ของ TFEX ได้ตั้งแต่ต้นปีหน้าเป็นต้นไปนะครับ หรือสอบถามเพิ่มเติมที่ S-E-T Call Center 02-229-2222